ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

i-justice

Αρ. Αίτησης 86/2023

19 Ιουλίου 2023

[Χ. ΜΑΛΑΧΤΟΣ, Δ.]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964, ΩΣ ΤΡΟΠΟΠΟΙΗΘΗΚΕ

ΚΑΙ

ΑΝΑΦΟΡΙΚΑ ΜΕ ΤON ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Ν.Π. ΜΕ Α.Δ.Τ. [ ], ΓΙΑ ΤΗΝ ΚΑΤΑΧΩΡΗΣΗ ΑΙΤΗΣΗΣ ΓΙΑ ΤΗΝ ΕΚΔΟΣΗ ΕΝΤΑΛΜΑΤΟΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΕΡΕΥΝΑΣ ΗΜΕΡΟΜΗΝΙΑΣ 12.05.23, ΤΟ ΟΠΟΙΟ ΕΚΔΟΘΗΚΕ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΕΜΕΣΟΥ, ΣΤΗ ΒΑΣΗ ΤΗΣ ΕΝΟΡΚΗΣ ΔΗΛΩΣΗΣ ΤΟΥ ΑΣΤ.3705 Μ. ΒΑΡΝΑΒΑ, ΓΙΑ ΕΡΕΥΝΑ ΤΗΣ ΟΙΚΙΑΣ ΚΑΙ ΑΥΤΟΚΙΝΗΤΟΥ ΤΟΥ ΑΙΤΗΤΗ, ΣΤΗΝ ΟΔΟ [ ] ΛΕΜΕΣΟ, ΔΥΝΑΜΕΙ ΤΟΥ ΠΕΡΙ ΠΟΙΝΙΚΗΣ ΔΙΚΟΝΟΜΙΑΣ ΝΟΜΟΥ, ΚΕΦΑΛΑΙΟ 155, ΑΡΘΡΑ 27 ΚΑΙ 28

\_\_\_\_\_\_\_\_\_\_\_\_\_\_\_\_\_\_\_\_

*Α. Κληρίδης για Φοίβος, Χρίστος Κληρίδης & Συνεργάτες ΔΕΠΕ,* για τον Αιτητή.

\_\_\_\_\_\_\_\_\_\_\_\_\_\_\_\_\_\_\_\_

**ΑΠΟΦΑΣΗ**

**(Δοθείσα αυθημερόν)**

**ΜΑΛΑΧΤΟΣ, Δ.**: Με Αίτηση που καταχωρίστηκε την 18.7.2023, ζητείται επέκταση του χρόνου για την καταχώρηση αίτησης για άδεια, για την καταχώρηση αίτησης με κλήση για την έκδοση προνομιακού εντάλματος Certiorari για την ακύρωση του εντάλματος έρευνας της κατοικίας του Αιτητή, που εκδόθηκε από το Επαρχιακό Δικαστήριο Λεμεσού την 12.5.2023 και εκτελέστηκε την 2.6.2023.

Σύμφωνα με τον ***Καν.5*** του ***περί Ανωτάτου Δικαστηρίου (Δικαιοδοσία Έκδοσης Ενταλμάτων Προνομιακής Φύσεως) Διαδικαστικό Κανονισμό του 2018***:

« (1) Αίτηση για άδεια καταχωρείται το συντομότερο από την έκδοση της προσβαλλόμενης απόφασης, διατάγματος ή πράξης. Σε κάθε περίπτωση δεν πρέπει να υπερβαίνει τις 45 ημέρες από την έκδοση της προσβαλλόμενης απόφασης, διατάγματος ή πράξης.

(2) Το Δικαστήριο δύναται να επεκτείνει την προθεσμία που αναφέρεται στην παράγραφο (1) του παρόντος Κανονισμού εάν καταδειχθούν εξαιρετικές περιστάσεις που παρεμπόδισαν τον αιτητή να καταχωρήσει την αίτηση του εντός της προβλεπόμενης προθεσμίας.»

Σύμφωνα με την ένορκη δήλωση του Αιτητή που υποστηρίζει την Αίτηση, κατά την 2.6.2023, που η Αστυνομία εκτέλεσε το ένταλμα έρευνας της κατοικίας του, δεν του επιδείχθηκε ούτε το ένταλμα, ούτε ο σχετικός όρκος. Παρουσιάζει ο Αιτητής αριθμό επιστολών των δικηγόρων του με τις οποίες ζητούσε, έκτοτε, επίμονα να εφοδιαστεί με αντίγραφο τόσο του εντάλματος έρευνας όσο και του όρκου. Αναφέρεται από τον Αιτητή ότι αντίγραφο του εντάλματος έρευνας έλαβε στις 29.6.2023, όταν του παραδόθηκε το μαρτυρικό υλικό σε ποινική υπόθεση που αντιμετωπίζει, χωρίς όμως να επισυνάπτεται σε αυτό ο όρκος στη βάση του οποίου είχε εκδοθεί το ένταλμα. Αντίγραφο του όρκου, του αποστάλθηκε την 14.7.2023.

Από την 2.6.2023, όταν η Αστυνομία προέβηκε στην έρευνα, ο Αιτητής γνώριζε ότι είχε εκδοθεί ένταλμα έρευνας αναφορικά με την κατοικία του, όμως, ακόμα και την 29.6.2023 που έλαβε αντίγραφο του, δεν ήταν σε θέση να εκτιμήσει τη νομιμότητα του, αφού δεν ήταν υπόψη του το περιεχόμενο του όρκου στη βάση του οποίου είχε εκδοθεί. Μόλις την 14.7.2023 έλαβε αντίγραφο του όρκου, είχαν όμως ήδη παρέλθει πέραν από δύο μήνες από την έκδοση του εντάλματος.

Πρόσωπο του οποίου η κατοικία ερευνάται δυνάμει εντάλματος έρευνας, πρέπει να έχει τη δυνατότητα να προσβάλει τη νομιμότητα του και η μόνη προσφερόμενη δικονομική οδός είναι η επίκληση της προνομιακής δικαιοδοσίας του Ανωτάτου Δικαστηρίου. Η δυνατότητα άσκησης του δικαιώματος του, προϋποθέτει γνώση όχι μόνο της ύπαρξης, αλλά και του περιεχομένου του σχετικού εντάλματος και πολύ περισσότερο του όρκου στη βάση του οποίου εκδόθηκε το ένταλμα. Η γνώση ότι εκδόθηκε το ένταλμα εναποθέτει υποχρέωση λήψης εύλογων μέτρων για να πληροφορηθεί ο επηρεαζόμενος τη μαρτυρία στη βάση της οποίας εκδόθηκε το ένταλμα.

Στην προκειμένη περίπτωση ο Αιτητής, αφότου περιέπεσε στην αντίληψη του η έκδοση του εντάλματος, μέσω των δικηγόρων του, ενήργησε χωρίς χρονοτριβή και πεισματικά αναζήτησε να λάβει αντίγραφο τόσο του εντάλματος, όσο και του όρκου.

Είναι η κατάληξη του Δικαστηρίου ότι έχουν καταδειχθεί εξαιρετικές περιστάσεις που παρεμπόδισαν τον Αιτητή να καταχωρήσει την αίτηση του εντός της προβλεπόμενης προθεσμίας.

Εκδίδεται συνεπώς διάταγμα με το οποίο επεκτείνεται η προθεσμία για την καταχώρηση αίτησης για άδεια, για την καταχώρηση αίτησης με κλήση για την έκδοση προνομιακού εντάλματος Certiorari για την ακύρωση του εντάλματος έρευνας της κατοικίας του Αιτητή, που εκδόθηκε από το Επαρχιακό Δικαστήριο Λεμεσού την 12.5.2023, για περίοδο 10 ημερών από σήμερα.

Χ. Μαλαχτός, Δ.